**Skupna izjava finančnih ministrov Slovenije, Hrvaške in Avstrije**

**Sprostitev produktivnosti EU: pogled finančnih ministrov**

Finančni ministri Slovenije, Hrvaške in Avstrije, ki smo se 28. maja 2024 zbrali v Gradcu, poudarjamo prijateljske odnose in razvijajoče se gospodarske vezi med našimi državami. V luči volitev v Evropski parlament, ki bodo potekale junija – glasovanje je bistven del naše skupne evropske demokracije – ter prihajajočega začetka novega zakonodajnega cikla EU želimo poudariti številne skupne prednostne naloge politik v pristojnosti Sveta ECOFIN.

Menimo, da je Unija kapitalskih trgov (CMU) eden od ključnih projektov EU, saj je sprostitev kapitalskih trgov nujna za gospodarsko rast in zagotavljanje potrebnih naložb v zeleni in digitalni prehod. Od začetka pobude je bil dosežen velik napredek pri izboljšanju delovanja evropskih kapitalskih trgov. Vendar je potrebno še veliko storiti na področju usklajevanja regulativnega okvira in zmanjševanja birokracije, zlasti ko gre za potrebe malih in srednje velikih podjetij po financiranju. Zato pozdravljamo izjavo Evroskupine v vključujoči sestavi o prihodnosti CMU z dne 11. marca. V priloženi prilogi je podrobneje predstavljenih več skupnih prednostnih nalog v zvezi z unijo kapitalskih trgov:

* potreba po upoštevanju prednostnih nalog vseh držav članic,
* razprava o centraliziranem nadzoru v poznejši fazi,
* pragmatičen pristop glede okvira listinjenja,
* uskladitev zahtev za uvrstitev podjetij na borze,
* odprava nacionalnih ovir za institucionalne vlagatelje,
* večja podpora davčnih sistemov naložbam na kapitalskih trgih,
* povečanje finančne pismenosti in udeležbe na trgu med prebivalci EU.

Na svetovni ravni je EU še vedno eden najbolj inovativnih, varnih in uspešnih velikih gospodarskih blokov. Da bi v trenutno napetem geopolitičnem okolju ostala takšna, mora EU zagotoviti svojo prihodnjo produktivnost in konkurenčnost z razvojem razumne industrijske politike ter prilagoditvijo sedanjim in prihodnjim spremembam na energetskem področju. Za zagotovitev dobro delujočega, globalno povezanega enotnega trga, ki mobilizira tudi zasebne naložbe, ki jih Evropa potrebuje, je ključno izogibanje razdrobljenim nacionalnim ukrepom. Da bi lahko gradili na obstoječih prednostih in razvijali nove, hkrati pa se izognili poskusom posnemanja uspeha drugih, je tako kot pri kapitalskih trgih bistveno, da se čim bolj povečajo prosti gospodarski tokovi prek notranjih meja. Del zelenega in digitalnega prehoda je tudi sprememba načina, kako finančna ministrstva sodelujejo z gospodarstvom – zeleno proračunsko načrtovanje, davčne reforme, ki spodbujajo trajnost in gospodarske inovacije, ter zmanjšanje birokracije z digitalnimi tehnologijami so možni načini za reševanje tega vprašanja.

Zavezani smo nadaljnjemu poglabljanju sodelovanja s sosedami na Zahodnem Balkanu in v celoti podpiramo prizadevanja regije na poti k evropskemu povezovanju. V zvezi s tem pozdravljamo nedavni dogovor o Instrumentu za reforme in rast za Zahodni Balkan v vrednosti 6 milijard EUR, ki naj bi pospešil gospodarsko rast v regiji, spodbudil strukturne in institucionalne reforme ter okrepil njeno prilagajanje EU. Prihodnost Zahodnega Balkana je nedvomno v EU, zato si bomo še naprej prizadevali za uresničevanje programa za poglobljeno partnerstvo.

**PRILOGA: Unija kapitalskih trgov kot ključni projekt EU**

V prihodnjih letih bi moral bit fokus prizadevanj EU usmerjen na področje kapitalskih trgov, varčevanja in naložb osredotočena na zmanjšanje upravnega bremena ter stroškov zagotavljanja skladnosti in transakcij za vse udeležence, zlasti za male udeležence na trgu, kot so MSP in mali vlagatelji. To bi pripomoglo k okrepitvi konkurenčnega položaja EU kot svetovnega finančnega središča, ne da bi se pri tem zmanjšala zaščita vlagateljev in znižali obstoječi standardi nadzora.

Na tej stopnji bi se morala razprava osredotočiti na krepitev Unije kapitalskih trgov s praktičnimi ukrepi ob upoštevanju potrebe po uravnoteženem razvoju kapitalskih trgov po vsej EU. Za uspeh projekta Unije kapitalskih trgov je bistven vključujoč pristop, ki upošteva interese vseh držav članic. Razvoj večjih in manjših finančnih središč ter kapitalskih trgov bi moral biti vzporeden in se medsebojno dopolnjevati. Razprava o tem, ali moramo centralizirati nadzor, bi morala potekati pozneje, po preučitvi širokega nabora možnosti za povečanje konvergence nadzora z učinkovitejšo in uspešnejšo uporabo obstoječih pooblastil evropskih nadzornih organov.

Do določene konsolidacije trga lahko pride, vendar je ne bi smeli vsiljevati od zgoraj navzdol s centraliziranjem predpisov, temveč bi morala biti naravna posledica odločitev posameznih udeležencev na trgu.

Evropsko komisijo spodbujamo, naj ubere pragmatičen pristop in pregleda okvir za listinjenje, da bi omogočila oživitev trgov listinjenja v EU v korist MSP, hkrati pa zagotovila nadaljnje zmanjševanje/obvladovanje tveganj in se izognila potrebi po državnih jamstvih za listinjenje.

Pomemben cilj je olajšati financiranje podjetij prek javnih trgov premoženja; v zvezi s tem pozdravljamo nedavno sprejetje akta o kotiranju, ki je lahko dobra podlaga. Še naprej bi moral biti velik poudarek na nadaljnji uskladitvi zahtev za kotiranje na borzah v EU, da bi bilo financiranje lažje in privlačnejše, zlasti za MSP.

Institucionalni vlagatelji, kot so pokojninski skladi, ne bi smeli imeti težav pri čezmejnih naložbah znotraj EU. Nesprejemljivo je, da so institucionalni vlagatelji, ki želijo vlagati v EU, zaradi tovrstnih ovir prisiljeni izbirati možnosti zunaj EU.

Zavezani smo ustvarjanju privlačnega naložbenega okolja, pri čemer državljanom zagotavljamo spodbude za boljše izkoriščanje priložnosti na kapitalskih trgih. V zvezi s tem bomo ocenili tudi, kako bi lahko naši davčni sistemi bolj podpirali naložbe na kapitalskih trgih. Zlasti se zavzemamo za uvedbo ukrepov davčne politike, ki spodbujajo udeležbo malih vlagateljev, kot so oprostitve davka na kapitalski dobiček/davčne spodbude za dolgoročne naložbene produkte za male vlagatelje. Poleg tega pozivamo države članice, naj si med seboj izmenjujejo najboljše prakse in izkušnje v zvezi s tem.

Širjenje finančne pismenosti med prebivalstvom EU mora biti pomemben del prizadevanj za Unijo kapitalskih trgov, s širokim poudarkom na otrocih in mladih, mladih odraslih, delovno aktivnem prebivalstvu in upokojencih. Prav tako je treba ustrezno obravnavati MSP. Sodelovanje malih vlagateljev na trgih državnih dolžniških vrednostnih papirjev koristi tako potrošnikom kot državam, v katere vlagajo. Zavezujemo se, da bomo v zvezi s tem še naprej preučevali širitev naših ponudb. Poleg tega mali in institucionalni vlagatelji zelo cenijo možnost vlaganja v trajnostno državno premoženje.

Na Hrvaškem ukrepi davčne politike prispevajo k razvoju kapitalskega trga, saj spodbujajo udeležbo malih vlagateljev. Natančneje, dohodki od obresti in prihodki od kapitalskih dobičkov iz naložb ali odsvojitve dolžniških vrednostnih papirjev in instrumentov denarnega trga, ki jih izdajo država ter enote lokalne in regionalne samouprave, so oproščeni plačila dohodnine.

V Sloveniji obresti, ki jih rezidenti dosežejo od obveznic, ki jih je izdala Republika Slovenija v letih 2024, 2025 ali 2026, niso obdavčene z dohodnino, če znesek doseženih obresti ne presega 1.000 evrov (in rezident ne dosega obresti od denarnih depozitov pri bankah in hranilnicah s sedežem v Sloveniji). Od dobička iz kapitala, doseženega s prodajo takšnih obveznic, se dohodnina ne plača.

V Avstriji so dohodki (vključno s kapitalskimi dobički) s finančnih trgov (od delnic, obveznic, izvedenih finančnih instrumentov itd.) na splošno obdavčeni po enotni stopnji (27,5 %). Kot za dohodek z varčevalnih računov se tudi za dohodek iz domačih virov uporablja davčni odtegljaj. Leta 2022 je bil zakon spremenjen tako, da vključuje tudi dohodek iz kriptoimetij. V duhu krepitve unije kapitalskih trgov je finančni minister predstavil več zamisli za spodbujanje dolgoročne udeležbe malih vlagateljev v Avstriji – na primer davka oproščen produkt pokojninskega varčevanja ali obdobje zadržanja za oprostitev davka na kapitalski dobiček.